VIDEO Opinie: Caracteristicile tinerilor din România, în raport cu spațiul european și cu dezinformări: cei mai euro-optimiști și cei mai româno-pesimiști (Marian Voicu, jurnalist)
Care sunt aspectele care îi influențează cel mai mult pe tineri, atunci când consumă conținut de pe rețelele sociale? Sunt ei cea mai vulnerabilă categorie la dezinformările care circulă în social media?
Jurnalistul Marian Voicu, fondatorul portalului de fact-check și anti-dezinformare Veridica.ro a răspuns în cadrul unui eveniment organizat de G4Media, în luna februarie: "Nu există studii sau sondaje care să ne spună dacă sunt mai permeabili sau nu, sunt, în schimb, sondaje care ne arată că tot mai mulți tineri, față de anii precedenți, vor să plece din România, asta știm. Probabil că cea mai mare tragedie din ultimii 30 de ani este imigrația, suntem, cred, campioni în Europa, asta ar trebui să ne pună pe gânduri."
"Tinerii, da, sunt cei mai euro-optimiști, dar sunt cei mai româno-pesimiști și aici este o mare problemă", a spus acesta.
"De ce vor tinerii să plece din țară? Există întrebări și răspunsul este lipsa de viitor în România. Nu știm dacă această perspectivă sumbră este cauzată de dezinformare, dar, probabil, deși, se trăiește mult mai bine față de acum zece ani, e limpede că suntem într-o situație mult mai bună. Dar cei care comunică, sau cei care ar trebui să comunice acest lucru sunt mult mai puțini decât cei care comunică fals sau, poate, real despre problemele pe care le traversăm și aici este, probabil, problema centrală", a subliniat Marian Voicu.
Acesta a menționat influxul de imigranți din Bangladesh, Pakistan, Nepal și alte țări din zona asiatică. "Probabil că va fi soluția pe care clasa politica trebuie să o pregătească pentru următorul deceniu, pentru că vom avea nevoie de forță de muncă, iar noi nu știm, în acest moment, cum îi privesc românii pe imigranți, s-ar putea să existe o problemă aici, încă nu știm… mai ales dacă este implicată dezinformarea".
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank